EPISTOLA CXX. IVO,  humilis Carnotensis Ecclesiae minister, Roberto comiti Pontivensi, salutem.
Si injuste vobis a Sagiensi episcopo divinum officium interdictum est, displicet mihi tam propter facientem quam propter patientem. Sed quia id non debeo facere proximo quod nollem ab eo pati, ne miremini si chrisma quod a nobis petitis ad praesens non accipitis. Lex est enim ecclesiastica, ut qui interdicti vel excommunicati sunt ab una Ecclesia, non recipiantur ab alia . Nec est meum in absentem judicare, etiamsi pensem utrum juste an injuste vester pastor vos obligaverit, cum hoc tantum observare debeam, ut in alienam messem falcem non mittam. Libenter autem tantis malis remedium quaererem, si Deus mihi daret opportunitatem perficiendique facultatem. Vale.
(epist. 76 et 111)
[ ita
habet v. c. S. G. praeessem ms. c. ] [et ms. c. ]